**Җырдай моңлы, матур иҗат.**

(Язучы – драматург М.Мөсифуллинның 55 яшьлек юбилеена багышланган әдәби-музыкаль кичә)

1 вед. - Башкортостанның Дүртөйле җире талантларга бай җир. Күренекле язучылар, шагыйрьләр, артистлар, композиторлар үстергән төбәк ул. Шәйехзада Бабич, Наҗар Нәҗми исемнәрен генә искә төшерик. Зыя Мансур, Фәррах Дәүләтшин, Хөсни Кәрим, Бәдрүш Мокамай кебек язучыларыбыз, Мөдәрис Морзаханов һәм Мөфтәдин Гыйләҗев кебек композиторларыбыз, Фидан Гафаров һәм Илсөяр Газетдинова кебек сәнгать осталарыбыз белән хаклы рәвештә горурлана алабыз. Язучы, драматург, композитор Мөдәрис Мөсифуллин да шушы бәрәкәтле туфрактан.

2 вед. - Шушы җирдә яшик әле янып

Илһамланып сөеп-сөенеп,

Җиребезнең күркәмлеген мактап

Байлыгына аның сөенеп.

Шушы җирдә назлап яшик әле

Кайсы җир соң туйган назларга?

Эшебезне, йөзебезне борыйк

Яктылык, нур тулы язларга.

1 вед. - Җиребезне назлап яшик әле

Ул бит безнең туган җиребез!

Ничек туар иде шушы җирсез

Шигыребез, дәртле көебез.

Янып яшик әле һәм яндырып

Гүзәл җырга лаек халыкны

Җыр-моң итик, күңелләргә илтик

Күңелләрдә яткан байлыкны.

2 вед. – Тышта март. Язның тәүге ае. Җиргә яңа, өр-яңа яз кодрәте иңә. Тиздән, бик тиздән җир уяныр, яшәрер, чәчәкләргә күмелер. Балалар язучысы, драматург һәм композитор Мөдәрис Гайнелгилем улы Мөсифуллин менә шундый табигатьнең уянган мизгелендә, 1957 елның март аенда Дүртөйле районының Түбән Әлкәш авылында туа. Ул алты балалы олы, тату гаиләдә үсә. Туган авылында дүрт класс тәмамлаганнан соң, Исмаил урта мәктәбендә белем ала һәм унҗиде яшендә аны уңышлы гына тәмамлый.

Җыр: “Яшьлек мизгелләре” Ф. Рәхмәтуллин суз.

1 вед. – Сәхнә, музыка аны яшьтән үк дулкынландыра иде. Баянны да чак күтәрерлек чагыннан ук уйнарга өйрәнде. Мәктәптә укый башлагач, драма түгәрәгенең актив әгъзасына әверелде. Җырларга яки биергә кирәк булганда һич ялындырып тормады. Шулай итеп, үзе дә сизмәстән, сәнгатькә бирелде. Мәктәпне тәмамлагач, хор җәмгыятенә керде һәм хормейстер – баянчы таныклыгы алды.

2 вед. – Туган як, искиткеч табигать... Бәләкәйдән күңелгә якын сүзләр. Бу җирләрнең сихри матурлыгы Мөдәрис абыйны нечкә күңелле итеп тәрбияләгендер дә могаен. Туган җиренең кешеләре, бу якларда булган эреле-ваклы вакыйгалар аның хисләнүчән күңеленә гаять нык тәэсир итәләр, хәтеренә сеңеп калалар. Соныннан күп кенә әсәрләре өчен бәрәкәтле азык бирәләр.

1 вед. - Әле мәктәптә укып йөргән вакытта ук аның беренче сүрәтләмәләре “Башкортостан пионеры” газетасы битләрендә күренә башлый. Күп еллар үткәч, кечкенә чагында истә калган хатирәләрдән чыгып, Мөдәрис абый “Кызлар юри елый ул” дигән Рафига Усманованың шигыренә көй яза.

Җыр: “Кызлар юри елый ул”

2 вед. - Армиядә дә аның гүзәллек доньясына, әдәбиятка тартылуы һич сүрелмәде, киресенчә, көчәйде генә. Волга буе хәрби округы гәзите белән хезмәттәшлек итте, солдат тормышы, үзе белән иңгә-иң торып хезмәт итүче иптәшләре турында мәкаләләр, сүрәтләмәләр әзерләде, концертларда катнашты. Беренче хикәясен дә әнә шул чорда язды. Ул әнисенә багышланган иде.

1 вед. - Әйткәндәй, сәнгать институтына укырга кергәндә шушы иҗат җимешенең роле зур булды. Имтихан кабул итүчеләр, аннан өзек укуын тыңлагач, “әнисе турында шундый да назлы һәм күңелгә үтеп керерлек итеп язган яшь егеткә өмет бар” дигән нәтиҗә ясады. Шулай итеп, 110 абитуриент арасынан комиссия сайлап алган бәхетле 10 студент исәбендә ул театр факультетының режиссерлар әзерләү бүлегендә укый башлый.

Җыр: “Әнкәй” З.Акбердина сүз.

2 вед. - Мөдәрис абый туган җир туфрагының кара икмәген ашап, чишмә суларының татлы тәмен тоеп, шифалы һавасын сулап үскән. Шуңа күрә дә туган туфрак, туган авыл, ата йорты һәрчак аның йөрәк түрендә, һәр чак аны үзенә тарта. Институтны тәмамлагач та, дипломлы яшь белгеч Дүртөйле район мәдәният йортына кайтып, режиссер булып эшли башлый. Әбҗәлил районы сылуы Әсмә Нуриәхмәт кызы белән матур гаилә корып жибәрәләр. Сөлектәй ике ул үстерәләр. Мөдәрис абый гаиләгә ныклы терәк тә, улларына үрнәк алырдай уңган әти дә була.

1вед. - Ныклы белеме, киңәйгән һәм ныгыган карашлары тәэсирендә ул кулына язучылык каләме ала. Аның балалар өчен берсеннән берсе мавыктыргыч, кызыклы әкиятләре, юмористик пьесалары басылып чыга башлай.

2 вед. - Мөдәрис Гәйнелгилем улы 1984 – 2005 елларда район һәм шәһәр Советы башкарма комитетының мәдәният бүлеген җитәкли. 2006 елдан – район мәдәният сарае директоры. Җаваплы хезмәте аңарга күп йөрергә, күп урыннарда булырга, күп кешеләр белән очрашырга мәҗбүр итә.

1 вед. - Эше ни кадәр җаваплы булса да, ул язучылык эшен ташламый, барысына да җитешергә тырыша. Нәтиҗәдә аның көн кадагына суккан күп кенә мәкаләләре басылып чыга. Яшь язучы эшчәнлегенең бәрәкәтле өлкәсе – драматургия. Аның әсәрләре ихластан язылуы белән үзенә җәлеп итә. Аларда кеше язмышы, табигать, әхлак төп урын били. Бер-бер артлы шаян һәм лирик пьесалар басылып чыга: “Рәхимҗанның сәер капкасы”, “Акча кемгә кирәкми?” “Тискәре ир, начар хатыннар”, “ Буйдакны өйләндерү”, “Назлыбикә – назлы бичә”, “Килеп җиттек, тормоз тый!” һәм башкалар. Хәзерге көндә Мөдәрис Мөсифуллин – 14 драма әсәренең авторы. Аларның күбесе комедияләр.

2 вед. - Вакыйга таба белү – авторның төп отышы, төп уңышы. Ягъни бу сюжет табу дигән сүз. Ә сюжет булса, драматургның эше “худ”та. Комедия – авыр жанр. Аңа базнат итеп тотыну үзе үк хуплауга лаек. Бу өлкәдә Мөдәрис Мөсифуллиның сәләте бар.

1 вед. - Анысы, чыннан да, шулай. Әмма комедия тамашачыны көлдерү, күңелен ачу белән беррәттән, рухи кыйммәтләр һәм яшәү мәгьнәсе турында уйланырга да мәҗбүр итә. Мәсәлән, “Акча кемгә кирәкми” пьесасы кешедә акчага, байлыкка хирыслыктан көлә. Чөнки бу проблема барлык дәверләрдә дә көнүзәк. Ә сатирик комедиясе “Тискәре ир, начар хатыннар” тормышта ирләрнең хатын-кызга булган мөнәсәбәте һәм аның күп очракта җиңелчә, төптән уйламыйча корылган булуын фашлый. Драматург тарафыннан язылган персонажлар истә калырлык, алар тормышчан, саф, моңлы һәм эчкерсез күңелле. Алар чәчәк төсле, ә чәчәкләрне яраламас өчен саксыз тотынырга ярамый. Җитмәсә аларга сихри яктылык, ут белән җан өрелгән төсле.

2 вед. - Мөдәрис Мөсифуллиның пьесалары М.Гафури исемендәге Башкорт дәүләт академия драма театры, Татарстанның Сабир Өметбаев исемендәге Минзәлә татар дәүләт драма театры һәм Туймазы дәүләт драма театры репертуарында урын алды. Үзенчәлекле иҗатчының музыкаль комедияләре һәм мистик әсәрләре егермедән дә күбрәк халык театрында куела.

(пьесадан өзек күрсәтелә)

1 вед. - Мөсифуллиның иҗатының икенче кыры – балалар өчен әсәрләр язу. Ул 32 әкият һәм 20 балалар өчен хикәя авторы. 1995 елда Башкортостан “Китап” нәшриятендә балалар өчен басылган “Кош йөрәге” исемле китабы “Урман рыцаре” фондының дипломына һәм бүләгенә лаек була.

2 вед. - Язучының “Аучы Мәргән маҗаралары” исемле әкиятләр китабын да балалар яратып укыйлар. Андагы Атнабай улы аучы Мәргән – мифик образ. Аучы әкияттән әкияткә күчеп, борынгы ата – бабаларыбызның яшәешен күз алдына бастыра. Башкорт халкы борын-борыннан сунарчылык белән шөгыльләнгән. Ул үзенә күрә батырлык өлгесе дә. Аучылык һәм батырлык икесе янәшә булганда, яманлык тумас. Әнә шундый фикер үткәрә язучы үзенең әкиятләрендә.

1 вед. - “Бүген балалар күңеленә заманчалык хас, ни өчен дисәң, илебездәге кискен борылышлар, үзгәрешләр алар дөньясына да ят түгел – замана балалары бит! Бүгенге телевизор, интернет чорында көн күргән бала китапка ихлас карамый икән, димәк, безгә – язучыларга, аның күңеленә юл табу өчен яңадан-яңа ысуллар эзләргә, мавыктыргыч, кызыксындырырлык вакыйгалар табарга кирәк” – ди, язучы Мөдәрис Мөсифуллин.

2 вед. - Аның әкият-хикәяләре республикабызда балалар өчен нәшер ителгән “Аманат”, “Акбузат” журналларында, “Йәншишмә”, “Өмөт” гәзитенең “Чаткылар” кушымтасында, районыбызның “Юлдаш” гәзитендә еш кына басылып чыга. 8 әкияте рус теленә тәрҗемә ителеп “Бельские просторы” журналында басылды. Балаларга хас ихласлыгын югалтмыйча, өлкәнәйгән вакытта да бәләкәйләр өчен әсәрләр яза икән, димәк үзе дә сабыйларча изге күңелле кеше ул.

1 вед. - Тел булмаса кеше – мескен

Нишләр иде икән ул?

Үгез кебек мөңрәп кенә

Йөрер иде микән ул?

Бүген, дуслар, сезнең алда

Килә әйтеп саласы:

Мөдәрис ул зур хөрмәткә

Лаек иҗат баласы!

Ул матурлык кына өсти

Дөньяга, үзенә дә...

Шул матурлык аның, әнә,

Чыккан бит йөзенә дә.

2 вед. - Аңа рәхәт, сәхнәләрдә

Көн дә яңалык ача.

Сәхнә тормышы туйдырса,

Әкияткә кереп кача...

Яшәсен әле ул шулай,

Ачсын яңалыкларын,

Әкият илләрен яшнәтеп

Атсын мәргән укларын.

Әнә, читтән авыз ерып,

Безне тыңлап тора ул.

Үзе әсәрләр язарга

Яңа сюжет кора ул.

(Зөфәр Вәлит)

1 вед. - Мөдәрис Мөсифуллин иҗатының өченче кыры – җырлар язу. Җыр-моңга битараф булмаган һәркемнең дә тормышында шундый мизгел җитә – күңелдә ниндидер бер көй туа һәм көндезен дә, төнлә дә бар тынычлыгыңны ала.

Берчак Зөһрә Акбердинаның “Әнкәй” дигән шигырен укыгач, изге күңелле, якты рухлы әнкәсенең нурлы образы аның күз алдына килә һәм шунда йөрәгендә моң ярала, көй туа.

2 вед. - Музыкаль әсәрләрен Сафуан Әлибаев, Гөлфия Янбаева, Рафига Усманова Һәм башка шагыйрьләр белән берлектә иҗат итте ул. Алар Радик Динәхмәтов, Фәнүнә Сираҗетдинова, Мөдәрис Морзаханов, Ратмир Вәлиев, Гүзәл Асылбаева һәм Вәкил Мурзин кебек танылган башкаручыларның репертуарына кергән. Ә хәзер сезнең игътибарыгызга М. Мөсифуллин язган җырны тәкъдим итәбез.

Җыр: “Көзге җыр” С. Әлибаев сүз.

1 вед. - Җырларының берсен – “Фәүзия каеннары” исемлесен Мөдәрис абый әнисенә багышлый. Сугыштан соң газиз кешесе утырткан агачлар турында менә нәрсә ди ул:

Кайткан чакта каршы ала,

Юлга чыксам озатып кала,

Фәүзия каеннары, әнкәем каеннары.

2 вед. - Юк, Мөдәрис абыйның хәтер дәфтәреннән бернәрсә дә эзсез югала алмый. Җирдә яшәү өчен аннан киткән, бүген яшәгән буыннар алдында бурыч төшенчәсен аңа туган авылы Түбән Әлкәш үзе үк төшендергәндер.

Җыр: “Фәүзия каеннары”

1 вед. - Гомер кешегә бер генә бирелә. Тик аның озынлыгы гына төрлечә. Һәр кеше үзенең гомерендә якты эз калдырырга тиеш. Аннан соң шундый әйтем дә бар бит: “Кеше үз гомерендә өй салырга, агач утыртырга, үзеннән соң нәсел калдырырга тиеш”. Мөдәрис Мөсифуллин да бөтенесенә дә өлгерә. Ул яшьнәп яши.

2 вед. - Һәм без, аның рәхмәтле китап укучылары, киләчәктә аңардан тагын да кызыклырак, тагын да фәһемлерәк әсәрләр, матур-матур җырлар көтебез! Аның иҗат чишмәләре саекмасын, сүнмәсен, ургылып аксын.

1 вед. - Илле биш тулды, гомер уза,

Дип уфтанма, кайгырма.

Биеклек һәм бөеклектә

Бик аз гына аерма.

Иҗатчының бөеклеге

Биеклектән күренә.

Сихри иҗат дөньясының

Төшенгәнсең серенә.

Әкият, пьеса, җырларың күп,

Тагын, тагын язарсың.

Әнкәеңә язган кебек,

Бер җыр безгә атарсың.

2 вед. - Хак Тәгалә үзе шаһит,

Алда гомер бар әле.

Җитмеш төрле һөнәр белү-

Тырышлыгың гамәле.

Илле биштә җилле дә соң,

Зурлап тәбрик итәбез.

Ир акылы – илледән соң,

Яз, Мөдәрис, көтәбез!

(Рафаил Хафизов)

Җыр: “Туган көнең белән, дускай” Р.Шагалиев сүз.

**“Әнкәй”**

Зөһрә Акбердина сүзләре, Мөдәрис Мөсифуллин музыкасы

Алларымда, әнкәй, утыртасың,

Бер елмаеп миңа карачы.

Беләсең бит, гел сагынып кайтам

Кара күзләреңнең карашын.

Куш: Сагынып кайтам йөргән эзләреңне,

Яннарыңнан китсәм, әнкәй, нишләрмен?

Тормыш серләренә төшендердең

Синең башка читтә ни эшләрмен?

Чәчләреңә инде кырау төшкән,

Үзең һаман япь-яшь икәнсең.

Куш: Сагынып кайтам йөргән эзләреңне,

Яннарыңнан китсәм, әнкәй, нишләрмен?

Гомер юлың – кытыршылы сукмак.

Язлардан күп булган көзләрең.

Шуңадырмы, гүзәл бер ңыр сымак

Синең басып йөргән эзләрең.

Куш: Сагынып кайтам йөргән эзләреңне,

Яннарыңнан китсәм, әнкәй, нишләрмен?

**“Кызлар юри елый ул”**

Р. Усманова сузләре, М. Мөсифуллин музыкасы

Бала чакның шук малае,

Чәчтән тартып елаттың.

Алай түгел, болай ул, дип,

Кызлар юри елый ул, дип,

Үзең килеп юаттың.

Егет булгач, капка төптә

Үпкән булып оялттың.

Алай түгел, болай ул, дип,

Кызлар юри елый ул, дип,

Уйларымны чуалттың.

Китә күрмә, янымда бул,

Тормыш усал, елатыр.

Алай түгел, болай ул, дип,

Юри генң елый ул, дип,

Кем соң мине юатыр?

**“Көзгө йыр”**

С. Әлибаев сүзләре, М.Мөсифуллин музыкасы

Тәүге япрак кыштырзагас,

Кошкайзар китә икән,

Ә күңелдәр киткәндәрзә

Көтә лә көтә икән.

Куш.: Ниңә юлдар беззе күптән

Табыштырмаган икән?

Табыштыргас, ниңә генә

Кауыштырмаган икән?

Елдәр урман-кырзарымды

Һарыга һабыштыра;

Шаулап килгәе яззарымды

Көззәргә ауыштыра.

Үтеп киткән көндәреңә

Кайтыузар мөмкин түгел,

Киткән коштарзы тагы ла

Көтә лә көтәкүңел.

**“Фәүзия каеннары”**

Читкә киткән улларыңны көтеп,

Каенлыкка, әнкәй, чыгасың.

Олы юлга күзләреңне төбәп,

Каеннарыңны кочып,

Төшләремә керәсең.

Куш.: Кайткан чакта каршы ала,

Юлга чыкса, озатып кала

Фәүзия каеннары – әнкәем каеннары.

Җилләр аша җырлар җибәрәмен,

Каеннарың отып алсыннар...

Безне сагынып кайткан чакларында

Сиңа җырлап бирсеннәр,

Миннән бүләк, дисеннәр.

Куш.: Кайткан чакта каршы ала,

Юлга чыкса, озатып кала

Фәүзия каеннары – әнкәем каеннары.

Еллар үтәр...

Туган якка

Бездән соң да кайтырлар.

Аларны да башын иеп

Сәламләрак каеннар –

Әнкәем каеннары.

Куш.: Кайткан чакта каршы ала,

Юлга чыкса, озатып кала

Фәүзия каеннары – әнкәем каеннары.

**“Тыуган көнөң менән, дускай”**

Р. Шагалиев сүзләре, М.Мөсифуллин музыкасы.

Тыуган көнөң менән, дускай,

Котларга килдем һине.

Бүләк алып килалманым,

Гәфү ит инде мине.

Сәскә алып килер инем,

Мин уны һулыр, тинем.

Һулыган сәскәгә карап,

Күңелең тулыр, тинем.

Буш кул менән килгәнһең тип,

Үпкәләй күрмә миңә.

Тыуган көнөң менән котлап,

Йыралып килдем һиңә.

Йырым серзәш, юлдаш булһын

Йөрөгән яктарында.

Яңы көс һәм дәрт өстәһен

Арыган сактарында.

**“Бала күңелле әдип”**

**(Якташ язучыбыз Мөдәрис Мөсифуллинның иҗаты һәм тормышына арналган әдәби иртәлек.)**

Иртәлек үтәсе зал бәйрәмчә бизәлә. Язучының иҗаты һәм тормыш юлына багышланган китап күргәзмзсе оештырыла.

1 вед. – Исәнмесез, кадерле балалар! Бүген без сезнеә белән шәһәребездә яшәп иҗат итүче, балалар өчен бик күп әкиятләр язучы Мөдәрис Мөсифуллин абыегызның иҗаты, тормышы, анын әкият китаплары белән якыннанрак танышып үтәрбез.

2 вед. -– Тышта март. Язның тәүге ае. Җиргә яңа, өр-яңа яз кодрәте иңә. Тиздән, бик тиздән җир уяныр, яшәрер, чәчәкләргә күмелер. Балалар язучысы, драматург Мөдәрис Гайнелгилем улы Мөсифуллин менә шундый табигатьнең уянган мизгелендә, 1957 елның март аенда Дүртөйле районының Түбән Әлкәш авылында туган. Димәк Мөдәрис Мөсифуллинга быел 52 яшь тула. Анын тәүге хикәясе 1980 елда республикабызнын “Башкортостан пионеры”, хәзерге “Йәншишмә” гәзитендә басылып чыга. Күп тә үтми ул вакыттагы гәзитнең мөхәррире, күренекле балалар шагыйре Сафуан Әлибайның фатихасы белән икенче хикәясе дә донья күрә һәм яшь автор дәртләнеп, илһамланып иҗатитә башлый.

1вед. - Мөдәрис Мөсифуллин – уннан артык сәхнә әсәре, хикәяләр һәм әкиятләр тупланган дүрт китап авторы. 1995 елда Башкортостан “Китап” нәшриятендә балалар өчен басылган “Кош йөрәге” исемле җыентыгы “Урман рыөаре” фондынын дипломына һәм бүләгенә лаек була. Язучының чираттагы “Аучы Мәргән маҗаралары исемле китабын да балалар яратып кабул итте.

2 вед. - Бу китаптагы төп герой Атанбай улы аучы Мәргән – уйлап чыгарылган мифик образ. Аучы образы әкияттән – әкияткә күчеп, борынгы ата-бабаларыбызның яшәешен күз алдына бастыра. Башкорт халкы борын-борыннан сунарчылык белән шөгельләнгән. Ул үзәне күрә батырлык өлгесе дә. Аучылык белән батырлык янәшә булганда, яманлык тумас. Китапнын авторы, балалар язучысы М. Мөсифуллин әнә шундый фикер үткәрә әлеге әсәрләрендә.

1 вед. - 2006 елда Башкортостан “Китап” нәшрияте анын “Аучы Мәргән маҗаралары” исемле әкиятләркитабын башкорт телендә бастырып чыгарды. Авторнын зкиятләр тематикасы бик киң. Менә бу китабында да ул зкиятләрне “Кечкәй дусларыма бүләк итеп әкиятләр яздым утырып. Безнең якта кошлар, җенлекләр дә әкиятләр сөйли беләләр.” “Батша сараенда кунак булдым, әкиятчеләр әкият сөйләде.” “Аҗдаһа тавышың итәгенә басып тыңладым мин Мәргән хакында” исемле 4 бүлектә урнашылнан

2 вед. - Мөдәрис Гыйлем улының әкиятләренең бер үзенчәлеге бар: әкият геройларына еш кына урман хуҗасы Намир бабай үзенең акыллы кинәшләге белән ярдәмгә килә. Үзенең әкиятләрен дә язучы халык әйтемнәрендә еш кулланып яза: “Татулыкка ни җитә”, “Ил барда чыпчык үлми”, “Юл газабы – гүр газабы”, “Кунак ашы – кара-каршы”, “Кырмыскалар зүр түгел, күмәкләшеп тау өя”.

Һәм шул ук вакытта Мөдәрис Гыйлем улызенең акыллы киңәшләрен дә бирергә онытмый: “Изгелеккә изгелек белән җавап бир”, “Табигатьне күз карасы кебек саклагыз”, “ Иртәме, соңмы гонаһлы кеше җавап бирер”.

1 вед. - Мөдәрис Мөсифуллинның әкиятләрен укып, сез кадерле балалар, доньяны танып белергә, үзегезне кызыксындырган бик күп сорауларга җавап табар алырсыз:

“Кар сүзе каян килеп чыккан?” “Җәй, көз, кыш, яз айлары кайчан барлыкка килгән?” “Кызылтүш дигән кошка андый исемне нигә биргәннәр?” һ.б.

2 вед. – Мөдәрис Гыйлем улы бүген дә яраткан жанрлары өстендә эшли. Өлкәннәргә пьесалар, балаларга әкиятләр иҗат итә. Республикабызда балалар өчен нәшәр ителгән “Аманат”, “Акбузат” журналларында, “Йәншишмә” , “Өмет” гәзитенен “Чаткылар” кушымтасында гел генә басынып тора анын әкият-хикәялләре. Балаларга хас ихласлыгын югалтмый, өлкәнәйгән вакытта да , бәләкәйләр өчен әсәрләр яза икән, димәк, үзе дә, сабыйларча изге күңелле кеше м.Мөсифуллин. Әйдә, һәрвакытшулай булып калсын, безне янадан – яңа әкиятләре белән сөендереп яшәсен әле, язучы абыебыз!